Broj: 711-I-1338-M-180/22-02/21

Zagreb, 08.travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21., u daljnjem tekstu: ZSSI), **na zahtjev Đurđice Hamer, vršiteljice dužnosti ravnateljice Županijske uprave za ceste Međimurske županije,** za davanjem mišljenja Povjerenstva,na 166. sjednici, održanoj 08. travnja 2022., daje sljedeće

**MIŠLJENJE**

1. **Sukladno članku 7. točki d.) ZSSI-a, ravnateljima**  **županijskih uprava za ceste zabranjeno je uz plaću za obnašanje navedene dužnosti primiti** **dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti, dok takve primitke mogu ostvariti po osnovi sklopljenog ugovora o radu za obavljanje drugih poslova kao što je voditelj organizacijske jedinice za financijske i opće poslove**
2. **Sukladno odredbama ZSSI-a nema zapreke da obveznici iz točke I. izreke prime isplatu troškova prijevoza od kuće do posla, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, troškove službenog vozila kao i troškove službenog mobitela i računala, te otpremninu zbog odlaska u mirovinu ili zbog prestanka radnog odnosa, jer se radi o isplatama koje su povezane s obnašanjem javne dužnosti koju obveznici mogu primiti.**
3. **Sukladno odredbama ZSSI-a, nema zapreke da trgovačko društvo** **u kojem sestra vršiteljice dužnosti ravnateljice Županijske uprave za ceste Međimurske županije obavlja funkciju financijskog direktora (član uprave) sudjeluje kao ponuditelj u postupku javne nabave za izvođenje radova koji provodi Županijska uprave za ceste Međimurske županije.**
4. **Povjerenstvo ukazuje obveznici Đurđici Hamer da je,** **sukladno članku 9. stavku 2. ZSSI-a,** **u cilju zaštite vlastite vjerodostojnosti i očuvanja povjerenja građana u tijela javne vlasti, kao i otklanjanja svake sumnje da je dužnost vršiteljice dužnosti ravnateljice Županijske uprave za ceste Međimurske županije koristila za probitak s njom povezane osobe, dužna izuzeti se od svakog, pa i posrednog oblika sudjelovanja u provedbi natječaju za izvođenje radova** **koji raspisuje Županijske uprava za ceste Međimurske županije, a posebice od donošenja odluke o izboru ponude, te od potpisivanja ugovora o izvođenju radova sa izvođačima.**
5. **Obveznica je, u svrhu očuvanja vlastitog integriteta i jačanja transparentnosti u obnašanju javnih dužnosti, obavezna osobama ili tijelu koje provodi natječaj deklarirati da je poslovni subjekt u kojem je njena sestra financijski direktor (član uprave) podnio prijavu na natječaj. Istu okolnost obveznica je dužna objaviti i na službenoj internetskoj stranici Županijske uprave za ceste Međimurske županije.**

Obrazloženje

Zahtjev za davanjem očitovanja Povjerenstva podnijela je Đurđica Hamer, vršiteljica dužnosti ravnateljice Županijske uprave za ceste Međimurske županije**.** U Povjerenstvu zahtjev je zaprimljen 01. travnja 2022. pod poslovnim brojem 711-U-3987-M-180/22-01-1, povodom kojeg se vodi predmet broj M-180/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 3. stavkom 1. podstavkom 62. ZSSI-a propisano je da su  ravnatelji županijskih uprava za ceste obveznici ZSSI-a te je stoga Đurđica Hamer, vršiteljica dužnosti ravnateljice Županijske uprave za ceste Međimurske županijedužna postupati sukadno odredbama ZSSI-a, s obzirom da vršitelj dužnosti ravnatelja županijske uprave za ceste ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

U zahtjevu obveznica navodi da je Odlukom Upravnog vijeća Županijske uprave za ceste Međimurske županije s danom 03.06.2021. imenovana vršiteljicom dužnosti ravnateljice Županijske uprave za ceste Međimurske županije. Temeljem te Odluke sklopljen je Ugovor o radu kojim je preuzela dužnost vršiteljice dužnosti, ali je istovremeno i nastavila obavljati poslove u djelokrugu prijašnjeg radnog mjesta voditelja organizacijske jedinice za financijske i opće poslove (na kojem je zaposlena od 01.04.2004.). Obveznica nadalje pojašnjava da je ugovorom o radu definirana plaća vršiteljice dužnosti i ostala prava (u skladu s Pravilnikom o radu), u smislu prava na isplatu dodataka uz plaću (regres, božićnica i darovi).

Kako iz navedenog proizlazi da uz obavljanje javne dužnosti obavlja i druge poslove (voditelj organizacijske jedinice za financijske i opće poslove) temeljem sklopljenog ugovora o radu, za što ostvarivati ostala prava u smislu isplata dodataka uz plaću, traži mišljenje Povjerenstva o tome da li u konkretnom slučaju može uz plaću primati druge dodatke.

Također, obveznica u zahtjevu navodi da je Županijska uprava za ceste javni naručitelj u smislu javne nabave te slijedom toga raspisuje javne natječaje za izvođenje radova i provodi nabavu roba i usluga (jednostavna nabava te nabava male i velike vrijednosti). Ističe da je u jednom od potencijalnih ponuditelja, izvođaču radova, koji se redovito javlja na javne natječaje, od 2009. članica uprave i financijski direktor sestra od vršiteljice dužnosti ravnatelja, te da njezina sestra u istome društvu nema udjela u vlasništvu.

Obveznica traži mišljenje Povjerenstva postoji li sukob interesa u smislu stupanja u poslovni odnos s navedenim poslovnim subjektom.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/ll), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/ll-a, te se obrazloženje iz navedene presude primjenjuje u cijelosti na obveznike iz članka 3. ZSSI-a.

Stoga ravnatelji županijskih uprava za ceste, ne mogu uz plaću za obnašanje navedene javne dužnosti primati i dar za djecu, božićnicu, regres, bonus za ostvarene rezultate, jubilarnu nagradu, mjesečne uplate u dopunsko mirovinsko osiguranje, dopunsko zdravstveno osiguranje, životno osiguranje, dar u naravi, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Međutim, u slučaju kada obveznici uz dužnost ravnatelja županijske uprave za ceste povremeno obavljaju i druge poslove temeljem ugovora o radu kao što su poslovi voditelja organizacijske jedinice za financijske i opće poslove, i u tom svojstvu stječu pravo na primitke regresa, božićnice i sl., mogu temeljem obavljanja takvih poslova primiti dodatne naknade, jer u tom slučaju iste ne bi bile primljene povodom obnašanja dužnosti ravnatelja županijske uprave za ceste, već za obavljanje organizacijskih poslova u ustrojstvenoj jedinici, slijedom čega se ne bi radilo o dodatnoj naknadi za poslove obnašanja dužnosti ravnatelja.

Člankom 5. stavkom 1. točka 3. ZSSI-a propisano da je član obitelji obveznika, u smislu navedenog Zakona, bračni ili izvanbračni drug obveznika, životni partner ili neformalni životni partner, njegovi srodnici po krvi u uspravnoj lozi, braća i sestre obveznika te posvojitelj, odnosno posvojenik obveznika dok je u točki 6. istog članka određeno da su povezane osobe u smislu ZSSI-a osobe navedene u točki 3. te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Člankom 7. stavkom 1. podstavkom c) ZSSI-a kojim su propisana zabranjena djelovanja obveznika propisana je i zabrana zlouporabe posebnih prava dužnosnika koja proizlaze ili su potrebna za obavljanje dužnosti, dok je podstavkom i) propisana zabrana obveznicima da na koji drugi način koristiti položaj obveznika utjecanjem na odluku tijela javne vlasti ili osoba koje su u njima zaposlene kako bi postigli osobni probitak ili probitak povezane osobe, neku povlasticu ili pravo, sklopili pravni posao ili na drugi način interesno pogodovali sebi ili drugoj povezanoj osobi.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes dok je stavkom 2. istog članka propisano da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Sestra obveznice je u smislu ZSSI-a s njom povezana osoba, te obveznica ne može biti nepristrana kada bi odlučivala o nastanku poslovnog odnosa Županijske uprave za ceste Međimurske županije **s** poslovnim subjektom u kojem je njezina sestra financijski direktor (član uprave), odnosno u ovoj situaciji bi na njezinu nepristranost utjecali privatni interesi koji proizlaze iz navedenog odnosa povezanosti.

Stoga je obveznica, sukladno članku 9. stavku 2. ZSSI-a, dužna izuzeti se od svakog, pa i posrednog sudjelovanja u provedbi natječaja za za izvođenje radova u kojem je kao ponuditelj poslovni subjekt u kojem njena sestra obavlja funkciju financijskog direktora (člana uprave), a posebice od donošenja odluke o odabiru ponude i potpisivanja ugovora o izvođenju radova, ze ta to ovlastiti svog zamjenika ili drugu osobu.

Primjenom instituta izuzimanja u navedenoj situaciji otklanja se sumnja da je obveznica koristila položaj ravnateljice županijske uprave za ceste u cilju postizanja probitka povezane osobe. Obveznica se pritom također dužna izuzeti od bilo kakvog postupanja ukoliko bi se nakon eventualnog sklapanja ugovora o izvođenju radova, našla u situaciji odlučivanja o pravima, obvezama i interesima poslovnog subjekta u kojem je njena sestra financijski direktor (član uprave) u pogledu izvršavanja sklopljenog ugovora.

Nadalje, obveznica je dužna u cilju očuvanja vlastitog integriteta i jačanja transparentnosti u obnašanju javnih dužnosti osobama ili tijelu (povjerenstvu) koje provodi natječaj deklarirati da je poslovni subjekt u kojem je njena sestra financijski direktor (član uprave) podnio prijavu na natječaj. Na taj način skreće im se pozornost, kao i zainteresiranoj javnosti, na potrebu kontrole provedbe predmetnog natječaja te ukoliko dođe do sklapanja ugovora, na potrebu provođenja nadzora nad izvršavanjem istog.

Slijedom svega navedenog, Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana